สงกรานต์ สินค้าของใช้ประจำวันไม่มีการปรับขึ้นราคา ไม่ขาดแคลน
ร้อยตรีจักรา ยอดมณี รองอธิบดีกรมการค้าภายใน เปิดเผยว่า จากการประชุมหารือกับผู้ประกอบการผลิตและจำหน่ายสินค้าของใช้ประจำวัน เช่น ผลิตภัณฑ์ซักล้างและซอสปรุงรส รวมกว่า 30 บริษัท เพื่อติดตามสถานการณ์ราคาสินค้า ตลอดจนการผลิตและการกระจายสินค้า ผู้ประกอบการยืนยันว่า ไม่มีการปรับขึ้นราคาสินค้าดังกล่าว พร้อมยินดีที่จะจัดโปรโมชั่นลดราคาสินค้าเพื่อช่วยลดภาระค่าครองชีพประชาชนด้วย ส่วนกรณีที่สินค้าบางรายการขาดหายจากชั้นวางไปบ้าง ผู้ประกอบการแจ้งว่า ช่วงก่อนเทศกาลสงกรานต์ประชาชนมีการจับจ่ายใช้สอยเลือกซื้อสินค้ากันมากขึ้น เมื่อสินค้าบางรายการหมดจากชั้นวางอาจมิได้มีการเติมสินค้าโดยทันที อย่างไรก็ตาม ขณะนี้การผลิตและการกระจายสินค้ายังคงสามารถดำเนินการได้เป็นปกติ ขอให้ประชาชนมั่นใจได้ว่าสินค้าจะไม่ขาดแคลนอย่างแน่นอน นอกจากนี้ กำชับให้ผู้ประกอบการเพิ่มรอบการจัดส่งสินค้าให้มากขึ้น พร้อมขอให้ผู้ประกอบการห้างค้าส่งค้าปลีกต่างๆ เติมสินค้าบนชั้นวางอยู่เสมอ เพื่อให้ประชาชนได้รับสินค้าตรงตามความต้องการ อีกทั้งยังช่วยกระตุ้นการจับจ่ายใช้สอยซึ่งจะมีส่วนในการฟื้นฟูเศรษฐกิจของประเทศให้เติบโตยิ่งขึ้นต่อไปด้วยในช่วงเทศกาลสงกรานต์ กรมการค้าภายใน ยังคงเดินหน้าดูแลให้พี่น้องประชาชนได้รับความเป็นธรรมทางการค้าอย่างต่อเนื่อง โดยจะส่งเจ้าหน้าที่ออกสำรวจติดตามสถานการณ์ราคาและปริมาณสินค้าเป็นประจำทุกวัน หากประชาชนพบการจำหน่ายสินค้าและบริการที่ไม่เป็นธรรม แจ้งเรื่องร้องเรียนได้ทางสายด่วน 1569 จะมีการตรวจสอบและดำเนินการตามกฎหมายต่อไป